
	  Parlamentul României   

amenajarea teritoriului Si echilibru 

ecologic 





Către






BIROUL PERMANENT AL





CAMEREI DEPUTATILOR



Vă înaintăm, alăturat, Raportul asupra propunerii legislative pentru modificarea şi completarea Legii nr.215/2001 privind administraţia publică locală, trimisă Comisiei noastre în vederea dezbaterii şi avizării în fond, cu adresa nr.295 din 19 mai 2003. 

 PRESEDINTE,

IOAN OLTEAN

RAPORT  

asupra propunerii legislative pentru modificarea şi completarea Legii nr.215/2001 privind administraţia publică locală



1. Cu adresa nr.295 din 19 mai 2003, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării în fond, cu propunerea legislativă pentru modificarea şi completarea Legii nr.215/2001 privind administraţia publică locală.



La întocmirea Raportului s-a avut în vedere: 

· avizul Consiliului Legislativ nr.700 din 12.05.2003; 



Propunerea legislativă a fost dezbătută şi avizată în fond, în procedură obişnuită, în şedinţa din 27 mai 2003.



Prezenta iniţiativă legislativă are ca obiect de reglementare modificarea art.38 alin.(2) lit.u) din Legea administraţiei publice locale nr.215/2001, în sensul instituirii pentru consiliile locale şi a obligaţiei de a lua măsuri pentru înscrierea vizibilă a denumirii străzilor şi a numerelor pentru clădiri. 



Comisia pentru administraţie publică, amenajarea teritoriului şi echilibru ecologic, propune Plenului Camerei Deputaţilor respingerea propunerii legislative din următoarele motive: 



- potrivit art.38 alin.(1) lit.f)  din Legea administraţiei publice locale nr.215/2001, Consiliul local administrează domeniul public sau privat al localităţii, iar potrivit lit.u) a aceluiaşi articol, atribuie sau schimbă denumirea străzilor, în condiţiile legii. 



De asemenea, potrivit art.2 lit.d) din Ordonanţa Guvernului nr.63/2002 privind atribuirea sau schimbarea de denumiri, consiliul local, prin hotărâre, atribuie sau schimbă denumirea străzilor din unitatea administrativ-teritorială respectivă. 



Din coroborarea acestor texte de lege rezultă în mod implicit, că orice atribuire sau schimbare de nume a străzii este urmată de aducerea sa la cunoştinţă publică şi de inscripţionarea, ca atare, a noii denumiri a străzii respective pentru a fi cunoscută de către cetăţeni. Prin urmare modificarea dorită a fi adusă prin această iniţiativă are consacrare legislativă, astfel încât soluţia propusă nu se mai justifică. 



- Cât priveşte măsura stabilirii prin lege a obligativităţii numerotării fiecărei locuinţe, aşa cum se solicită prin propunerea legislativă, s-a apreciat a avea un caracter excesiv, această atribuţie fiind de resortul consiliului local şi de calitatea sa de administrator şi de gospodar al localităţii respective. 



2. Prin obiectul de reglementare şi conţinutul său, propunerea legislativă face parte din categoria legilor organice, ca şi legea pe care o modifică.



3. La lucrările Comisiei au fost prezenţi 23 de deputaţi, din totalul de 26 membri ai Comisiei.



Raportul Comisiei a fost adoptat cu 14 voturi pentru şi 1 vot împotrivă.

PREŞEDINTE,




SECRETAR,

IOAN OLTEAN



KOVACS CSABA TIBERIU

Expert parlamentar:

Stelian Androne

